**AKTUÁLIS HÍREINK**

Május 5-én, vasárnap vendégeink voltak a **Sója Miklós Óvoda nagycsoportos gyermekei,** akik anyák napi műsorral kedveskedtek nekünk.

Május hónapban két alkalommal – a **gyermekbúcsú**ra és a **betegek búcsújá**ra – zarándokoltunk el Máriapócsra. Előbbire ajándékként vittük el hittanosainkat.

Szeretettel gratulálunk ***Nádasdi Réká***nak, aki a Szent Miklós Iskola tanulójaként csapatával megnyerte a **Görögkatolikus Hittanverseny** május 18-án, Miskolcon megrendezett országos döntőjét. Csak így tovább, Réka!

Hagyományteremtő szándékkal (is) gyűltünk össze közösséget építő, baráti együttlétre, játékra, beszélgetésre, **szalonnasütés**re május 20-án, pünkösd hétfőn. Jövőre, veletek, ugyanekkor, ugyanitt! *(Persze addig is…)*

Szokott **imaszándék**aink időpontjai a Szent Liturgia keretében *(7.30-kor)*:

- lelki- és szeretetválsággal küzdő családjainkért jún. 4. kedd

- az áldott állapotban lévő édesanyákért jún. 5., szerda

- Rózsafüzér Társulatunk tagjaiért jún. 7., elsőpéntek.

Június 12-én, szerdán este lesz a **Felnőtt Katekézis** záró alkalma, amelynek keretében játékos, vetélkedős együttlétre invitáljuk a résztvevőket.

Jún. 17-21. és aug. 12-17. között lesz a **LogiSuli Tábor** parókiánkon. Jelentkezés Imréné Kati néni óvónőnél a +36-30/455-0220-as telefonszámon.

E havi **ünnepeink:**

- jún. 24. hétfő: Keresztelő Szent János születése

- jún. 29. szombat: Szent Péter és Pál főapostolok ünnepe.

Péter-Pál ünnepének előestéjén hunyt el egyházközségünk első parókusa, ***Vaszkun György*** atya. Június 29-én a Szent Liturgiát érte ajánljuk fel.

Július 1-6. között Sátoraljaújhelyben lesz az **Egyházmegyei Családtábor**, július 7-12. között pedig Hajdúdorog a helyszíne az egyházmegyei **Görögtűz Hittanos Nagytábor**nak. Mindkettőre invitáljuk a leendő résztvevőket! Nagyon örülnénk, ha a Görögtűzön minél több hittanos gyermekünk ott lenne, ezért részvételüket egyházközségünk támogatja. Az egész hetes tábor részvételi díja így 12.000 forint lesz. Jelentkezési határidő június 10.!

**\* \* \* \* \* \* \***

Görögkatolikus Parókia, Nyíregyháza, Legyező u. 3.

[www.kertvarosigorogok.hu](http://www.kertvarosigorogok.hu)

Tel. 42/341-257; **30/415-50-92**; E-mail: [obbagyl@upcmail.hu](mailto:obbagyl@upcmail.hu)

Felelős kiadó: Dr. Obbágy László parókus

A KERTVÁROSI GÖRÖGKATOLIKUS

EGYHÁZKÖZSÉG ÉRTESÍTŐJE

**LEGYEZŐ**

2013. JÚNIUS

**Hittanosainknak – de talán nem csak nekik… – tanév végén**

Kedves Ifjú Hittanos Barátom! (És Szülői, Nagyszülői…!)

A gyermek Jézusról azt írja az evangélium: “Növekedett bölcsességben, korban és kedvességben Isten és az emberek előtt.”

Eltelt a tanév. Korban növekedtél, hiszen majd’ egy évvel idősebb vagy, mint szeptemberben voltál. Bölcsességben is nőttél, hisz sok mindenféle tudományt megtanultál tanév közben: nem okoz már gondot az írás, az olvasás, a számolás, avagy tudod a bioszt, fizikát, kémiát, kezded érteni az idegen nyelveket. De vajon nőttél-e kedvességben, vagyis szeretetben? És nőttél-e hitben, amelyből a szeretet fakad?

Nagyapám egyszerű parasztember volt. Bölcsességet a jó Istentől és a természettől tanult. Szilveszter estéjén évről évre az ajtófélfa mellé állította unokáit, és megmért bennünket: ki mennyit nőtt az előző esztendőben. De mindig fölhívta a figyelmünket arra, hogy az ember igazi növekedése nem centiméterekben mérhető.

A Hit Éveként megélt mostani tanév végén a *Hiszekegy* imája legyen számodra az “ajtófélfa”, amelynek mentén az emberszerető Isten hív és vonz magához egyre közelebb. Hogy növekedj hitben, reményben, szeretetben. Hogy „növekedj az égig.”

Befejeződött a tanév. A munka után vár a pihenés. Ne feledd: a templom ajtaja nyáron is nyitva. A mi emberszerető Istenünk a vakációban is hív és vár. S hogy hogyan viselkedj a nyáron? Figyelj! Az egyik középkori herceg megkérdezte az édesapját, elmehet-e szórakozni. Apja így felelt: „Fiam, elmehetsz. De ott se feledd, hogy a király fia vagy!”

Pihenj, játssz, szórakozz tehát – de **ne feledd, hogy** **az Úr Jézus barátja, a jó Isten küldöttje vagy a vakációban is!**

Ha ügyes vagy, a rejtvényben egy fontos tanév végi figyelmeztetést találsz.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| A🡮 | V | E | I | P | N | O | I | A | O | T | Á | J | 🡯N |
| A | T | T | M | Y | L | S | M | N | J | R | A | Y | A🡩 |

#### HITEM LÉPCSŐFOKAI

Értelmemmel elfogadom, hogy Isten létezik. Üzenetében felfedezem a szeretetét. Imádságomban én is szólok hozzá. Szívemmel rábízom az életemet. Tudom: jót akar nekem. Ezért úgy akarok élni, ahogyan Ő kéri tőlem.

Ne állj meg az alsó lépcsőn – mélyítsd el, Testvérem, hited lépcsőfokait!

|  |  |  |
| --- | --- | --- |
|  |  | 3. Hiszek Isten***ben***  (vagyis: hiszem, hogy szeretete  ma is átölel, és rábízom magam) |
|  | 2. Hiszek Isten***nek***  (vagyis: hiszem,  hogy Ő szól) |  |
| 1. Hiszem Isten***t***  (vagyis: hiszem, hogy Ő létezik) |  |  |

**\* \* \* \* \* \* \***

**Egy kis liberalizmus**

Fiatal, közismerten liberális[[1]](#footnote-1) tanítónő magyarázza a kis nebulóknak, hogy ő ateista.[[2]](#footnote-2) Kérdezi a gyerekeket, hogy ők nem azok-e? A gyerekek nem tudják, mi az, de szeretnének a tanító néni kedvében járni, és egyik a másik után emeli fel kis kezét, jelezve, hogy ő is ateista. Csak egy kislány, Marika nem utánozza a többieket. A tanítónő azt kérdezi tőle:

- Te miért akarsz más lenni, mint a többiek?

- Mert én nem vagyok ateista.

A tanító néni megkérdezi: - Akkor te mi vagy?

- Én keresztény vagyok.

A tanítónő kissé kényelmetlenül érzi magát, elvörösödik, de megkérdezi,  
hogy mégis, miért keresztény? Mire a kislány:

- Azért, mert úgy neveltek, hogy megismerjem és szeressem az Istent. Keresztények voltak a nagyszüleim, édesapám és édesanyám is, ezért én is az vagyok!

A tanítónő mérges lett és nagy hangon így szólt:

- Ez nem indok! Ha apád is és anyád is idióta lenne, akkor te mi lennél?

A kislány kicsit hallgatott, majd mosolyogva ennyit mondott:

- Akkor ateista lennék.

# HISZEK AZ ANYASZENTEGYHÁZBAN

# Az Egyház: Isten népe

Senki sem sziget. Mi, emberek, valamennyien összetartozunk, közösséget alkotunk. Családban élünk. Iskolai, munkahelyi közösségbe tartozunk. Egy falu vagy egy város lakói vagyunk. Magyarország a hazánk. Együtt élünk a Föld nevű bolygón.

Közösség az Egyház is, Isten népének közössége. Az Egyházat nem az emberek találták ki, hanem az Úr Jézus alapította. A benne hívők az Egyház tagjai, akik hitben és szeretetben közösséget alkotnak.

Az Egyházat Anyaszentegyháznak is nevezzük. Az édesanya életet ad gyermekinek. Gondozza, táplálja, szeretettel neveli őket. – Az egyház anyai szeretete egész életünkön át kísér bennünket.

**Az Egyház ismertetőjegyei: egy, szent, katolikus és apostoli**

1. Az Egyház *egy*. – *Egy* az Isten. *Egy* az Úr, Jézus Krisztus, aki *egy* Egyházat alapított. *Egy* a Szentlélek, aki az Egyházat élteti.

2. Az Egyház *szent*. – *Szent* az Egyház, mert az Úr Jézus önmagát adta érte, hogy megszentelje. Az Egyház tagjainak is arra kell törekedniük, hogy *szentek* legyenek.

3. Az Egyház *katolikus. –* A *katolikus* szó azt jelenti: egyetemes. Az evangélium üzenete egyetemes, vagyis minden embert megszólító. Az Egyház küldetése, hogy az örömhírt minden kor minden emberének hirdesse.

4. Az Egyház *apostoli. –* Az Úr Jézus apostolokat választott, és őket bízta meg az Egyház vezetésével. Az Egyház tehát az apostolokra épül. Az apostolok utódai a püspökök, a püspökök munkatársai pedig a papok.

**\* \* \* \* \* \* \***

#### AKTUÁLIS

#### Június 2-án 17 órától Ferenc pápa szentségimádási órát fog vezetni a Szent Péter-bazilikában, az egész világ püspökeivel és helyi egyházmegyei közösségeikkel egységben.

#### Egyházmegyénk a világegyház imádságába a Bizánci Egyház által előírt zsolozsmával, az alkonyati istentisztelettel kapcsolódik be. Kocsis Fülöp püspök atya június 2-án 17 órakor a Hajdúdorogi Székesegyházban végzi a vecsernyét, amelyre az egyházmegye egész területéről várja a híveket.

Egyházmegyei **zsolozsmás-tábor** lesz **Nyíracsádon** július 8-11. között. A korábbi imádságos együttlétek igazolják, hogy van igény erre az erős imádkozásra, keleti rítusunk szerinti nehéz, embert próbáló, de éppen ezért értékes és mélyreható lelki munkára. Érkezés hétfőn délután, kezdés 6 órakor a vecsernyével. Ettől kezdve elvégezzük a teljes bizánci zsolozsmát. Részvételi díj 4.500 Ft (egyszerű szállás és teljes ellátás).

1. liberális = szabadelvű [↑](#footnote-ref-1)
2. ateista = istentagadó [↑](#footnote-ref-2)